SKRIFTLIG FORESPØRGSEL E-0923/01

af Erik Meijer (GUE/NGL) til Kommissionen

(28. marts 2001)

Om: Inflation ved indførelsen af euroen som følge af myndighedernes anvendelse af ukorrekte omregningstabeller

1. Er Kommissionen bekendt med, at den nederlandske regering i perioden mellem februar 2000 og marts 2001 har drøftet sine planer om at hæve bøder for lovovertrædelser, som ikke er steget siden 1981, med 10,19 % og dette med effekt fra 2002. Denne stigning skal gøres lettere ved at ombytte hver 2 gylden, der tilsammen har en værdi på 0,90756 euro, med én euro?

2. Kender Kommissionen andre eksempler, hvor myndigheder i medlemsstaterne har planer om at bruge indførelsen af euroen den 1. januar 2002 til at hæve deres takster eller bøder under anvendelse af en omregningstabel, der er anderledes end den, der blev officielt fastlagt i 1998 for værdiforholdet mellem de nuværende valutaer og euroen?

3. Er Kommissionen enig med mig i, at de handlendes anvendelse af eurologo-aftalen, som den henviste til i sit svar på mit spørgsmål E-4066/00(1), kan blive sat på spil, hvis regeringerne giver indtryk af, at de ønsker at forøge deres indtægter, når euroen bliver indført?

4. Er Kommissionen rede til at hjælpe med til at sikre, at de prisstigninger, som regeringerne eventuelt betragter som ønskværdige, kun gennemføres på et tidspunkt, hvor priserne før og efter stigningen udtrykkes i samme valuta, således at det er tydeligt for enhver, at der er tale om en afgørelse, der er truffet med fuldt overlæg og helt afhængig af indførelsen af en ny møntenhed?

5. Hvilke andre skridt har Kommissionen til hensigt at tage med henblik på at forebygge, at regeringernes politik på ingen måde medvirker til den massive inflation, som man frygter vil opstå den 1. januar 2002, og som Kommissionen helt klart i sit svar på forespørgsel E-4066/00 nægtede ville finde sted?

(1) EFT C 187 E af 3.7.2001, s. 125.

Svar afgivet på Kommissionens vegne af Pedro Solbes Mira

(14. juni 2001)

1. De nederlandske myndigheder havde oprindeligt overvejet muligheden af at forhøje bøder i Nederlandene under omstillingen til euro, men har nu opgivet tanken herom. Ved omregningen bevares værdien uændret, eller der foretages en marginal ændring af den under omregningen, men altid til offentlighedens fordel.

2. og 3. De fleste offentlige myndigheder i medlemsstaterne i eurozonen forpligter sig til at være et positivt eksempel ved at omstille deres takster på en neutral måde, hvilket bl.a. europæiske sammenslutninger, der er part i aftalen om god praksis af 2. april 2001, har anmodet om. I alle tilfælde, hvor den nøjagtige omregningsværdi ikke kan opretholdes, vil omregningen altid være til offentlighedens fordel.

4. Prisstigninger, som normalt indtræder ved årets begyndelse, vil blive introduceret på de sædvanlige tidspunkter. Indførelsen af euroen vil ikke få indflydelse på sædvanlig praksis.

5. Kommissionen har i sin meddelelse af 3. april 2001(1) stillet forslag til flere angrebslinjer, som er drøftet med og følges af medlemsstaterne i eurozonen og af europæiske handelssammenslutninger. Blandt disse kan nævnes opfordring til indførelse af dobbelt prisangivelse, hyppigere prisundersøgelser og -kontroller i slutningen af 2001 og i begyndelsen af 2002, en forpligtelse til generel prisstabilitet (bl.a. på basis af aftalen af 2. april 2001) med udgangspunkt i den offentlige forvaltnings eksempel og specifikke prisundersøgelser til at overvåge tendensen i priserne.

(1) KOM(2001) 190 endelig udg.